କନକ ବ୍ୟୁରୋଃ ଉତ୍ତରପ୍ରଦେଶ ହାଥରସ ଗଣଦୁଷ୍କର୍ମ ଅଭିଯୋଗ ମାମଲା । ଆଜି ତଦନ୍ତ ରିପୋର୍ଟ ଦାଖଲ କରିବନି ଏସଆଇଟି । ତଦନ୍ତ ରିପୋର୍ଟ ଦାଖଲ ପାଇଁ ଆହୁରି ୧୦ଦିନ ସମୟ ଦିଆଗଲା । ମୁଖ୍ୟମନ୍ତ୍ରୀ ଯୋଗୀ ଆଦିତ୍ୟନାଥଙ୍କୁ ରିପୋର୍ଟ ଦେଇଥାନ୍ତା ଏସଆଇଟି । ୭ଦିନ ଭିତରେ ରିପୋର୍ଟ ଦେବାକୁ ଥିଲା ନିର୍ଦ୍ଦେଶ । ତେବେ ହାଥରସ ଗଣଦୁଷ୍କର୍ମ ଘଟଣାର ତଦନ୍ତ କରୁଥିବା ଏସଆଇଟି ଆଜି ମୁଖ୍ୟମନ୍ତ୍ରୀ ଯୋଗୀ ଆଦିତ୍ୟନାଥଙ୍କୁ ରିପୋର୍ଟ ପ୍ରଦାନ କରିବାରେ ଥିଲା । ଗତ ସପ୍ତାହରେ ଏସଆଇଟି ଏହି ଯାଂଚ ଆରମ୍ଭ କରିଥିଲା । ତେବେ ବର୍ତମାନ ଏସଆଇଟିକୁ ଆଉ ୧୦ ଦିନ ସମୟ ଦିଆଯାଇଛି । ପୁରା ମାମଲାକୁ ତଦନ୍ତ କରି ଆଗକୁ ରିପୋର୍ଟ ପ୍ରଦାନ କରିବ ବୋଲି ସ୍ପଷ୍ଟ କରିଛନ୍ତି ୟୁପି ସରକାର ।
ସେପଟେ ଉତରପ୍ରଦେଶ ହାଥରସ ଘଟଣାରେ ବଡ ଟ୍ୱିଷ୍ଟ ହୋଇଛି । ଘଟଣାର ମୁଖ୍ୟ ଅଭିଯୁକ୍ତ ସନ୍ଦୀପ ସହିତ ପୀଡିତାଙ୍କ ପରିବାରର ସମ୍ପର୍କ ଥିଲା ବୋଲି ତଦନ୍ତବେଳେ ୟୁପି ପୁଲିସ ଜାଣିବାକୁ ପାଇଛି । ପୀଡିତାଙ୍କ ପରିବାର ଓ ସନ୍ଦୀପଙ୍କ ମଧ୍ୟରେ ଶହେରୁ ଅଧିକ ଥର ଫୋନରେ କଥାବାର୍ତା ହୋଇଛି । ଫୋନରେ ଏହି କଥାବାର୍ତା ଗତ ଅକ୍ଟୋବରରୁ ଆରମ୍ଭ ହୋଇଥିଲା । ପୀଡିତାଙ୍କ ଗାଁଠାରୁ ମାତ୍ର ୨ କିଲୋମିଟର ଦୂରରୁ ଏହି ଫୋନ କରାଯାଇଛି । ଏଥିମଧ୍ୟରୁ ୬୨ଟି କଲ୍ ପୀଡିତାଙ୍କ ପରିବାର ପକ୍ଷରୁ କରାଯାଇଥିବାବେଳେ ଅଭିଯୁକ୍ତ ସନ୍ଦୀପ ୪୨ ଥର ପୀଡିତାଙ୍କ ପରିବାରକୁ ଫୋନ କରିଛି । ତଦନ୍ତ ବେଳେ ଉତରପ୍ରଦେଶ ପୁଲିସ ଜାଣିବାକୁ ପାଇଛି, ନିୟମିତ ବ୍ୟବଧାନ ମଧ୍ୟରେ ପୀଡିତାଙ୍କ ପରିବାର ଓ ମୁଖ୍ୟ ଅଭିଯୁକ୍ତଙ୍କ ମଧ୍ୟରେ ବାର୍ତାଳାପ ହେଉଥିଲା । ପୀଡିତାଙ୍କ ପରିବାର ପକ୍ଷରୁ ଅଧିକାଂଶ ଫୋନ କଲ ପୀଡିତାଙ୍କ ଭାଇ କରିଥିଲେ ।
